Pakalniai

Pakalniai – kaimas Utenos rajono savivaldybės pietvakariuose, šalia kelio Utena–Alanta, prie Vidinksto ežero. Seniūnaitijos centras. Stovi Pakalnių Švč. Trejybės bažnyčia (pastatyta 1906 m.), veikia biblioteka (nuo 1950 m.), buvusi Pakalnių pagrindinė mokykla (dabar Utenos pagrindinės mokyklos skyrius), paštas (LT-28024). Yra kapinės.

Geografija 

Pietvakarinėje Vidinksto pakrantėje stūkso Pakalnių piliakalnis. Kaime auga Pakalnių ąžuolas (gamtos paminklas). Už 1,8 km į rytus nuo Pakalnių stūkso Utenio akmuo.

Istorija 

Apie kaimo senovę mena Pakalnių piliakalnis. Istoriniuose dokumentuose Pakalniai minimi XVII a. Ilgą laiką Pakalnių dvarą valdė Kuliešos. 1774 m. karalius Stanislovas Augustas suteikė privilegiją Kuliešai Pakalnių dvare ruošti 4 metinius prekymečius.

1762 m. dvarininkas Antanas Kulieša pastatė medinę bažnyčią (koplyčią). Kai ji sunyko ir buvo nugriauta, jos vietoje 1906 m. kunigas Jurgis Kazlauskas su parapijiečiais pastatė medinę Pakalnių bažnyčią, kuri 2000 m. sudegė, bet per dvejus metus pastatyta nauja bažnyčia.

1831 m. Pakalnių gyventojai aktyviai dalyvavo sukilime.

|}

Gyventojai 

Pakalnių šnektą (priklauso aukštaičiams uteniškiams) 1968 m. nagrinėjo V. Traškienė.

Sportas 

Bendruomenė yra aktyvi sporte, iš kaimo jaunimo, 2011 m. buvo įkurta mėgėjų krepšinio komanda BC Pakalnių Žynys, kuri dalyvauja Utenos rajono, bei Molėtų r. krepšinio turnyruose ir taurių varžybose. Per kelerius metus komanda spėjo pasiekti tikrai gerų rezultatų. Du kartus buvo tapta vicečempionais kovoje dėl Utenos raj. miestelių taurės, 2014 m. žygis buvo sėkmingesnis ir iškovota pergalė. 2017 m. komanda dalyvavo ir Mažų miestelių lygoje, kur C divizione pavyko nukeliauti iki ketvirtfinalio etapo.

Šaltiniai 

 
 Margarita Dabulskienė. Pakalnių kraštas. – Utena: Utenos spaustuvė, 2007. – 315 p.: iliustr. – ISBN 978-9955-35-004-0

Nuorodos 
 Apie Pakalnius

Utenos rajono savivaldybės gyvenvietės